Առավելագույն կոշտությամբ ԼՏՊ-ի եւ ՀՀՇ-ի թուրքասեր մոտեցումներին արձագանքեցին, անշուշտ, Արցախում, թեեւ անկախ ապրելու վայրից էլ, հողատուներին ամենավերջին բառերով բնութագրում են մեր հայրենակիցները Ֆեյսբուք սոցիալական ցանցում: Իսկ միանգամայն պաշտոնական կարգավիճակ ունեցող անձը` Արցախի նախագահի խոսնակ Դավիթ Բաբայանը Զոյա Թադեւոսյանի հայտարարությունը ուղղակիորեն որակում է դավաճանական. «Ոմանք հրաշալի են խոսում հայերեն, բայց արդյոք նրանք հայերե՞ն են մտածում: Նշված տիկնոջը լսելով` տպավորություն է ստեղծվում, որ մեր առջեւ ոչ թե հայկական կուսակցության ներկայացուցիչ է, այլ` Ադրբեջանի նախագահի աշխատակազմի: Զարմանալի է, որ հասարակության մեջ մարդիկ կան, որոնք նման կարծիք են հայտնում: Սա սարսափելի է: Սա ազգային շահերին քաղաքական դավաճանություն է, բարոյական դեգրադացիայի դրսեւորում»: Արցախի Ազատամարտիկների միությունն էլ ոչ պակաս կոշտ է. «Պատերազմի մասնակիցների տասհազարանոց բանակն իր խորը մտահոգությունն է հայտնում վերջին շրջանում Հայոց արեւելաց կողմի ազատագրված տարածքների հետ կապված հնարավոր զիջումների մասին արդեն իսկ անթաքույց հնչեղություն ստացած դավաճանական հայտարարությունների վերաբերյալ եւ դա որակում ոչ այլ կերպ, քան մեր ազգային միասնության խարխլմանն ուղղված բացահայտ ոտնձգություն»: